## Martínez Mus anuncia una inversió històrica de 25 milions d’euros per a modernitzar les depuradores Monte Orgegia i Rincón de León a Alacant

*** El conseller de Medi Ambient i l’alcalde d’Alacant reclamen al Govern central “que complisca la seua part” i aporte la inversió compromesa per a poder reutilitzar el 100 % de l’aigua de la ciutat
* Martínez Mus ha explicat també les principals partides pressupostàries per a 2025 per a la província en matèria de medi ambient, infraestructures i transports
* Ha anunciat un projecte paisatgístic en Serra Grossa que faça valdre el patrimoni natural de la zona**

El conseller de Medi Ambient, Infraestructures i Territori, Vicente Martínez Mus, ha anunciat una inversió històrica de 25 milions d’euros per a modernitzar les depuradores Monte Orgegia i Rincón de León a Alacant. Martínez Mus ha explicat que este ambiciós projecte de modernització té com a objectiu la reutilització del 100 % de l’aigua d’Alacant en un futur pròxim.

La inversió, gestionada a través de l’Entitat Pública de Sanejament d’Aigües Residuals (EPSAR), “forma part d’un pla que preveu la modernització de les instal·lacions, el tractament terciari i l’optimització de les línies d’aigua de les dos depuradores. Amb això, la Comunitat Valenciana continua consolidant-se com a líder en la reutilització d’aigua a Espanya”, ha afirmat el conseller.

El conseller ha fet estes declaracions després d’una trobada amb l’alcalde d’Alacant, Luis Barcala, en la qual han abordat diverses qüestions relacionades amb infraestructures i transport que afecten la ciutat. En la seua compareixença conjunta han coincidit a reclamar al Govern “que complisca la seua part” i aporte la inversió compromesa per a aconseguir l’objectiu final de la reutilització del 100 % de l’aigua de la ciutat. En este sentit, els dos dirigents han assegurat que “l’Ajuntament i la Generalitat ja ho han fet i és necessari que el Ministeri faça els deures que té pendents per a aconseguir-ho”.

Així mateix, el titular de Medi Ambient ha assenyalat que els pressupostos de la Generalitat per a 2025 “ja inclouen una partida” d’un milió d’euros destinada específicament a les dos estacions depuradores de la ciutat, amb la finalitat que puguen iniciar-se les actuacions previstes.

En el cas de la depuradora Rincón de León, les obres preveuen la reforma de la línia de tractament d’aigua, el tractament terciari, obres per a millorar els col·lectors generals i l’arreplega d’aigües pluvials. Per la seua banda, en la depuradora de Monte Orgegia, d’àmbit comarcal i que presta servici a diversos municipis, les intervencions inclouen reformes similars i la interconnexió amb la depuradora de l’Alacantí Nord.

**Més inversions en infraestructures**

En el marc dels pressupostos de 2025, Martínez Mus ha explicat que la seua conselleria ha destinat 87 milions d’euros a infraestructures per a la província d’Alacant. Esta xifra inclou 27 milions per a la conservació de carreteres autonòmiques i més de 23 milions en actuacions en diverses depuradores, entre les quals hi ha les de Benidorm, Orihuela, Pilar de la Horadada, el Campello, l’Alfàs del Pi, Almoradí, Santa Pola, Xixona, Algorfa, Alacant, Altea, Elx i el Verger.

Així mateix, ha anunciat que les obres per a la rotonda de l’avinguda de Dénia de la ciutat “ja estan arreplegades en els pressupostos de 2025”. “Tenim ja els diners per a poder iniciar com més prompte millor la redacció del projecte”, ha remarcat. Respecte a la Via Parc, ha confirmat que s’ultima amb l’Ajuntament d’Alacant un conveni per a poder començar el projecte.

Igualment, Mus ha destacat actuacions plurianuals com el desenrotllament de l’estació intermodal, amb una inversió superior als 100 milions, o les ampliacions de les línies del TRAM d’Alacant, “per a les quals s’estan duent a terme estudis de viabilitat”, amb l’objectiu de marcar el millor full de ruta per a cada recorregut.

**Serra Grossa**

D’altra banda, en un esforç per valorar i potenciar el patrimoni natural d’Alacant, el conseller de Medi Ambient i l’alcalde també han anunciat un projecte conjunt amb l’Ajuntament d’Alacant i el sector privat per a la Serra Grossa, situada al costat de la zona de la pedrera, entre les platges del Postiguet i l’Albufereta.

Martínez Mus ha confirmat que s’està tancant un acord publicoprivat per a desenrotllar un “projecte paisatgístic” que inclourà, entre altres actuacions, la renovació de sendes i la instal·lació de senyalística informativa. La intenció, ha assenyalat, “és firmar l’acord en un curt termini i oferir un entorn millor protegit i accessible per a tots”.

Fecha: 23/04/2025